Eelnõu 10.10.2024

Esitaja: vallavalitsus

Ettekandja: vallavanem

Mikk Järv

****

**KANEPI VALLAVOLIKOGU**

**O T S U S**

Kanepi 10.10.2024 nr 1-3/

**Saverna Hooldekodu, Krootuse Hooldekodu ja Põlgaste Pansionaadi tegevuse ümberkorraldamine**

Kohaliku omavalitsuse korralduse seaduse (KOKS) § 22 lõike 1 punkti 34 kohaselt kuulub volikogu ainupädevusse valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine ning ametiasutuse põhimääruse kinnitamine. KOKS § 35 lõike 2 esimese lause kohaselt otsustab valla ametiasutuse hallatava asutuse asutamise ja selle tegevuse lõpetamise volikogu.

Kanepi vallas tegutseb kolm hooldekodu. Saverna Hooldekodu asub Saverna külas, hooldekodus on keskmiselt täidetud 30 kohta. Krootuse Hooldekodu asub Krootuse külas, hooldekodus on keskmiselt täidetud 30 kohta. Põlgaste Pansionaat asub Põlgaste külas, hooldekodus on keskmiselt täidetud 20 kohta.

Otsuse kohaselt korraldatakse ümber Saverna Hooldekodu, Krootuse Hooldekodu ja Põlgaste Pansionaadi tegevus ühendades Saverna Hooldekoduga Krootuse Hooldekodu ja Põlgaste Pansionaadi. Krootuse Hooldekodu ja Põlgaste Pansionaat lõpetavad tegevuse, kuid üldhooldusteenuse osutamine jätkub kõigis kolmes asukohas.

Võttes aluseks kohaliku omavalitsuse korralduse seaduse § 22 lõike 1 punkti 34 ja § 35 lõike 2, Kanepi Vallavolikogu 25.09.2018 määruse nr 42 „Põlgaste Pansionaadi põhimäärus“ § 7 lõiked 1, 2, Kanepi Vallavolikogu 25.09.2018 määruse nr 41 „Krootuse Hooldekodu põhimäärus“ § 7 lõiked 1, 2, Kanepi Vallavolikogu 25.09.2018 määruse nr 40 „ Saverna Hooldekodu põhimäärus“ § 7 lõiked 1, 2 ning arvestades volikogu majandus- ja eelarvekomisjoni, sotsiaal- ja tervishoiukomisjoni ning vallavalitsuse ettepanekut, Kanepi Vallavolikogu

**o t s u s t a b:**

1. Korraldada Saverna Hooldekodu (registrikood 75011091), Krootuse Hooldekodu (registrikood 75008545) ja Põlgaste Pansionaadi (registrikood 75035826) tegevus järgnevalt:

1.1 Liita Krootuse Hooldekodu ja Põlgaste Pansionaat alates 01. märts. 2025 a Saverna Hooldekoduga;

1.2 asutuse tegevusvaldkond on tervishoid ja sotsiaalhoolekanne;

1.3 asutuse nimi on Kanepi valla Hooldekeskus;

1.4 Lõpetada 01. märtsist 2025 a Krootuse Hooldekodu ja Põlgaste Pansionaadi tegevus;

1.5 kõik ümberkorraldatavate asutuste õigused ning kohustused lähevad üle Kanepi valla Hooldekeskusele.

2. Kanepi Vallavalitsusel korraldada vajalikud toimingud, dokumentatsiooni muutmine ja menetlemine, juhataja valimiseks avaliku konkurssi korraldamine ning teha käesolev otsus teatavaks ümberkorraldatavatele asutustele, klientidele ja nende esindajatele.

3. Otsus jõustub teatavakstegemisest.

Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

### volikogu esimees

**ÕIEND**

Kanepi Vallavolikogu otsuse eelnõule

**„Saverna Hooldekodu, Krootuse Hooldekodu ja Põlgaste Pansionaadi tegevuse ümberkorraldamine“**

Kohaliku omavalitsuse korralduse seaduse (KOKS) § 22 lõike 1 punkti 34 kohaselt kuulub volikogu ainupädevusse valla või linna ametiasutuse ja valla või linna ametiasutuse hallatava asutuse moodustamine, ümberkorraldamine ja tegevuse lõpetamine ning ametiasutuse põhimääruse kinnitamine. KOKS § 35 lõike 2 esimese lause kohaselt otsustab valla ametiasutuse hallatava asutuse asutamise ja selle tegevuse lõpetamise volikogu.

Saverna Hooldekodu, Krootuse Hooldekodu ja Põlgaste Pansionaadi põhimääruse § 7 lõike 1 kohaselt otsustab asutuse ühinemise, jagunemise ja tegevuse lõpetamise volikogu vallavalitsuse ettepanekul. Sama paragrahvi lõike 2 kohaselt asutust ei korraldata ümber või selle tegevust ei lõpetata enne nelja kuu möödumist sellekohase otsuse vastuvõtmise päevast.

Käesoleva otsuse eelnõuga esitatakse volikogule ettepanek korraldada ümber kolme Kanepi valla hooldekodu (Saverna Hooldekodu, Krootuse Hooldekodu ja Põlgaste Pansionaat) tegevus üheks Kanepi vallavalitsuse hallatavaks asutuseks. Ümberkorraldamisega lõpetavad alates 01. märts 2025 tegevuse Krootuse Hooldekodu ja Põlgaste Pansionaat. Saverna Hooldekodu baasil moodustatakse ühendatud hoolekandeasutus nimega Kanepi valla Hooldekeskus. Kanepi valla Hooldekeskus pakub üldhooldusteenust kolmes asukohas- Savernas, Krootusel ja Põlgastes. Hooldekeskuses on kokku 80 kohta.

Ümberkorraldamisega tehakse muudatusi asutuse struktuuris. Kõikides kolmes hooldekodus juhib praegu asutuse tegevust 1,0 koormusega juhataja, kokku juhtide koormus 3,0. Ümberkorraldamise tulemusena kaob struktuurist 2,0 koormusega juhataja töökohta. 1,0 koormusega juhataja töökoht täidetakse avaliku konkurssi teel.

Ümberkorraldamine võimaldab kehtestada ühtne töökorraldus, ristkasutada personali, ühtlustada kohatasu. Hooldekeskuse juurde on võimalik hiljem liita teisi eakatele või puudega isikutele suunatud sotsiaalteenuseid.

Eelnõu koostas

Katrin Slungin

vallasekretär